KullĦadd jista' jiżvela t-tielet isem minn fuq il-lista ta' donaturi sigrieti tal-Partit Nazzjonalista. Wara Tancred Tabone u Mark Portelli, illum nistgħu nikkonfermaw li isem ieħor huwa dak ta' Marin Hili. Negozjant li kien wieħed mill-persuni fit-tim ta' negozjaturi li nnegozjaw il-bejgħ tal-Mid Med Bank lill-HSBC lura fis-snin disgħin. Bejgħ kontroversjali minħabba l-prezz minimu li bih telaq minn idejn il-Maltin bank li kien jgħamel qligħ sostanzjali. Bil-preżenza tiegħu fuq il-JS list, lista li ġġib l-isem tal-eks teżorier tal-Partit Nazzjonalista Joe Stellini, Hili kien wieħed minn dawk li l-Partit Nazzjonalista kien jippretendi donazzjonijiet sostanzjali mingħandhom. Il-kliem fil-Partit Nazzjonalista meta nħolqot il-JS list kien li din kellha tinkludi fiha negozjanti li jieħdu kuntratti u ħatriet mill-gvern, biex bid-donazzjoni tagħhom ikunu qed jagħtu xi ħaġa lura lill-partit li kien fil-gvern. Fost l-iktar qrib ta' Hili fil-Partit Nazzjonalista kien hemm Eddie Fenech Adami u l-eks Ministru Austin Gatt, tant li wara li spiċċa minn Ministru, Gatt kien inħatar chairman ta' waħda mill-kumpaniji tal-familja Hili. Dan wara l-elezzjoni ġenerali li għaddiet. Lura fl-1987 Hili kien maħtur ċerpersin ta' kumitat imwaqqaf mill-gvern biex jiżviluppa proġett fil-port ta' Marsaxlokk, filwaqt li bejn l-1990 u l-1993 Hili kien maħtur fuq il-bord tal-Oiltanking Malta. Fl-1992 Hili kien maħtur ċermen tal-Malta Shipbuilding u fl-1999 fit-tmexxija tal-unit ta' privatizazzjoni. Meta fl-1996 kien ċermen tal-Freeport, Hili beda jikseb ishma f'terminals barra minn Malta, fost oħrajn f'Venezia. Dan dejjem qajjem kwistjonijiet ta' kunflitt ta' interess bejn ċermen tal-Malta Freeport u l-interessi tiegħu fis-settur privat. Għalkemm quddiem dawn l-akkużi dejjem sab id-difiża ta' Fenech Adami u Austin Gatt. Fit-13 ta' Diċembru 2002, Jum ir-Repubblika, Hili kien onorat bil-medalja tal-ordni tal-mertu. Ir-relevanza ta' dak li kien jiġri bil-JS list reġgħet żdiedet fid-dawl li l-Partit Nazzjonalista ta' Simon Busuttil qed joħloq sistema simili permezz tal-iskema ta' self sigriet, magħrufa bħala ċedoli. Individwi qed ikunu mħeġġa 'jsellfu' minn tal-inqas €10,000 lill-Partit Nazzjonalista. B'ħafna jistaqsu x'se jkunu qed jitolbu lura jekk kemm –il darba jkun fil-gvern. Dan ladarba meta kien fil-gvern il-Partit Nazzjonalista kien jippretendi donazzjonijiet mingħand min kien jieħu l-konsulenzi u l-kuntratti.